Beszámoló a Magyar Aktuárius Társaság 1999/2000-es tevékenységéről

A Társaság előző rendes közgyűlésén az alábbi fő célokat tűzte ki az 1999/2000-es évre:

1.	A MAT folyamatos aktív részvétele a biztosítási közéletben.

Elmondhatjuk, hogy a MAT ebben az évben igen mérsékelten vett részt a biztosítási közéletben. A biztosítási törvény módosításánál lényegében nem játszott szerepet, az aktuáriusokat pozitívan érintő változások a Társaságtól függetlenül kerültek be a tervezetbe. A MABISZ-szal csak az utóbbi hónapban frissítettük fel kapcsolatunkat. E késésnek az eredménye, hogy anyagi támogatásunk erőteljesen csökken.
Ez a passzivitás azért is káros, mert több intézmény is igényelné a Társaság véleményét. A Fogyasztóvédelmi Főfelügyelőség például több ízben megkereste Társaságunkat, konkrét panaszos ügy kivizsgálásában kérve segítségünket. Ennek során az Ügyvezetőség átfogó elemzést készített a életbiztosítási módozatok indexálásával kapcsolatban. 1999. novemberében a Főfelügyelőség újabb megkeresést küldött elnökünkhöz, melyre csak 2000. áprilisában született meg a válasz.

2. A MAT vizsgarendszerrel kapcsolatos álláspontjának módosítása a nemzetközi elvárások fényében; ennek képviselete a hatóságok előtt. A szakmásítás kérdésének megoldása: az aktuárius szakképesítés megszerzésének szabályait jogszabály rögzítse.

A MAT Harmonizációs Bizottsága összevetette, és a nemzetközi ajánlásokhoz igazította a vizsgarendszerrel kapcsolatos javaslat vizsgatematikáját. A javaslatot eljuttattuk a Pénzügyminisztérium illetékeseihez. Reméljük, hogy a törvény módosítása után hamarosan elfogadják a képesítési jogszabályt is.

3. A MAT nemzetközi integrációjának, az IAA-ban és a Groupe Consultatif-ban teljes jogú tagságának vagy legalább társtagságának kezdeményezése; az ezekhez szükséges feltételek megteremtése a MAT-on belül és kívül.

AZ IAA tagság formai feltételeit az előző közgyűlésen megteremtettük az Etikai Szabályzat elfogadásával. Az Etikai Bizottság kidolgozta az Etikai Szabályzat módosításának tervezetét, amelyet a közgyűlés tárgyal majd meg. Ezzel kapcsolatban az Ügyvezetőség javasolja azt, hogy az Alapszabályt és az SzMSz-t olyan értelemben módosítsuk, hogy az Etikai Bizottság mandátuma öt évre szóljon.

Az Ügyvezetõség kezdeményezte a teljes jogú tagságot az IAA-ban, és a társ- illetve megfigyelői jogú tagságot a Groupe Consultatif-ban

A MAT Ügyvezetősége elfogadta a Nemzetközi Aktuárius Szövetség felkérését, hogy idén Társaságunk rendezze meg az IAA Szakmai Konferenciáját a Térség Aktuárius Társaságai számára. Erre 2000. szeptember 30-a és október 2-a között kerül sor a MAT és IAA szervezeteknek a BKÁE-vel és az ELTE-vel közös rendezésében. A konferencia helyszíne a Budapesti Közgazdaságtudományi és Államigazgatási Egyetem lesz. A határidők nagyon szorosak, amiről ez esetben nem Társaságunk tehet, hiszen javaslatunkat a konferencia megrendezésére még 1998. őszén elküldtük, de csak nemrég kaptunk rá pozitív választ.

4. Az aktuáriusi szakmai közélet fellendítése. A MAT szemináriumán tartalmas előadások folyamatos biztosítása.

1999. őszén újraindult a MAT szemináriuma. Az őszi félévben a JATE által koordinált TEMPUS keretében meghívott több külföldi vendég tartott előadást. Az általában érdekes előadások ellenére a szemináriumok látogatottsága minimális volt. A Társaság tagjainak érdektelenségét látva tavasszal nem folytatódott a szemináriumok sorozata.

Idei legnagyobb sikerünknek a MAT hivatalos honlapjának beindítását látjuk. A honlapot Grósz Attila gondozza. Reméljük, a honlap feléleszti lankadó aktuáriusi közéletünket.

5.	A MAT könyvtára használatának megoldása.

Az Ügyvezetőség három lehetőség közül választhatott: a BOKCS Biztosítási Könyvtár és Szakarchívuma, az ELTE TTK Matematikai könyvtára és az MTA Rényi Intézet könyvtára közül. Mivel az Ügyvezetőség három tagja is elfogultnak tekinthető ez ügyben, ezért a döntés jogát átadjuk a közgyűlésnek

6.	Szokásos rendezvényeink megfelelő színvonalú szervezése.

A szeminárium kérdését már korábban említettük. Az újévi vacsorán sokan vettünk részt, bár a szervezése több tagtársunk jogos kritikáját is kiváltotta.

Új kezdeményezés az őszi társasági kirándulás, ami az első alkalommal hangulatos és sikeres volt.

Horváth Gyula lemondása nehéz helyzetbe hozta az Ügyvezetőséget. Kiderült, hogy erre az esetre nincs megfelelő szabályozásunk, ezért a Közgyűlésnek javasoljuk az Alapszabály és az SzMSz módosítását. Véleményünk szerint az Ügyvezetőség és az elnök közti információáramlás nem volt megfelelő, ami hozzájárult a Társaság presztízsének és külső megítélésnek romlásához. Legfontosabb feladatunk a Társaság korábbi megbecsülésének visszaszerzése, ebben minden tagtársunk aktív közreműködésére számítunk.

Budapest, 2000. április 21.

							a MAT Ügyvezetősége